《刘德秀县丞凡五和前篇仆亦五次其韵 其五》
宋代·周紫芝

隐之刺五羊，归囊香一斤。恕投湖亭水，内子无饭薰。

欲草廉吏传，恨无班马文。此风一凋落，披靡如丝纷。

前身是香严，宿习今尚勤。炉烟凝室炷，印篆缄雕纹。

嗜香犹有癖，于世已如云。况今花木妍，香风度微芬。

节物岂不佳，老况难强欣。太常斋日多，十饭九不荤。

唯有鼻孔香，时于静中闻。未知刘季和，何如荀令君。

且当置是事，一笑同氤氲。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。